A csatlakozóvezetékek legkisebb költséggel történő megvalósítása helyett felhasználói kérésre drágább műszaki megoldást célzó igény (légvezetékes megoldású közcélú hálózatról légvezetéki helyett földkábeles csatlakozóvezeték létesítésének igénylése) esetén az EON pontosított díjfizetési szabályokat fogalmazott meg. A pontosított szabályokat 2016-08-01 után beérkező igényeknél következetesen alkalmazni fogjuk.

A díjfizetési szabályok alkalmazásával kapcsolatban felmerült kérdéseket, és azokra adott válaszokat az alábbiakban foglaljuk össze.

1. Kérdés: Van –e lehetőség arra, hogy a legkisebb költséggel megvalósítható légvezetékes csatlakozóvezeték helyett a földkábeles csatlakozóvezeték kiépítésére az igénylő közvetlenül a regisztrált szerelőt bízza meg (ha már a teljes költséget az igénylőnek kell fizetnie), majd annak elkészülte után egymás között elszámoljanak, majd ezt követően az elkészült földkábelt az EON-nak átadják?

Válasz: EON nem támogatja a közcélú csatlakozóvezetékek felhasználói beruházásban való megvalósítását, így erre a megoldásra nincsen lehetőség.

1. Kérdés: A felhasználónak megszűnt a hálózathasználati szerződése (nemfizetés miatt EON kikapcsolta, vagy az ügyfél felmondta), majd ezt követően földkábeles csatlakozóvezetékkel kérik a felhasználási hely visszakapcsolását. Hogyan fogja kezelni EON ezt az igényt? Új csatlakozó földkábeles igényként (és így a kábeles csatlakozóvezeték díját fogják felszámítani), vagy a meglévő légvezeték átalakítására irányuló kérésként, és a kábeles kiépítés költségének a 100% -t meg kell fizetni?

Válasz a): Amennyiben a kikapcsolást követően (függetlenül attól, hogy ez egy éven belül, vagy éven túl történt, vagy hogy az ügyfél védett fogyasztónak minősül-e, vagy sem) EON a mérőórát leszerelte, de a légvezetéki csatlakozóvezetéket nem bontotta el (mert arra számított, hogy ott később mégiscsak vételezni fognak), akkor a kábeles átalakítás 100%-t kell fizetni.

Válasz b): Amennyiben a felhasználási helyet befoglaló ingatlan ellátását biztosító légvezetékes csatlakozóvezetéket EON a hálózathasználati szerződés felmondásával, és a mérőóra leszerelésével egy időben lebontotta (megszüntette), azaz az ingatlan meglévő csatlakozással nem rendelkezik, akkor az igényt új csatlakozó létesítésének tekintjük, és a kábeles új bekapcsolások szabályait alkalmazzuk (kábeles csatlakozóvezetéki díjtételek a 15 m-es kedvezményes hosszakon felül).

1. Kérdés: A hálózathasználati szerződés ügyfél által történő felmondását követően köteles-e az EON a csatlakozóvezetéket elbontani?

Válasz: A csatlakozóvezeték létesítése az érintett ingatlan tulajdonos hozzájárulásával létesült. Az ingatlantulajdonosi hozzájárulás a vezetékjoggal azonos jogokat keletkeztet, és ez a hozzájárulás később sem vonható vissza. Ebből következően EON nem kötelezhető a hálózathasználati szerződés felmondása után az ingatlant ellátó csatlakozóvezeték elbontására!

1. Kérdés: A meglévő ingatlan csatlakoztatása légvezetéki csatlakozóval (tetőtartón keresztül) van jelenleg megoldva. Az ügyfél többletteljesítmény igényt fogalmaz meg. A regisztrált szerelő megállapítja, hogy a meglévő légvezetékes csatlakozót műszaki indokok alapján át kell alakítani, de a körülmények mérlegelése alapján a földkábeles megoldásra tesz javaslatot, mert az kisebb munkával oldható meg, mint a tetőtartó áthelyezése, új védőcsövezés, és a mérőhely szabványos átalakítása. Kell –e fizetnie a létesítés 100%-t?

Válasz: Amennyiben a csatlakozóvezeték földkábeles megoldására olyan műszaki indokok vannak, amelyet az elosztói engedélyes képviselőjével előzetesen leegyeztették, annak indokoltságát az elosztói engedélyes szempontjai alapján megállapították és erről az üzemvezetőségi tervzsűri támogató határozatot hozott, akkor a kábeles megoldást az „EON kérésére” megvalósulónak kezeljük, és így a kábeles kialakítás többletköltsége az ügyfelet nem terheli. Ezt a megoldást azonban csak kivételes esetekben fogjuk támogatni! Ha ezt a regisztrált szerelő mégis kezdeményezi, akkor ezt az igénybejelentést megelőzően az elosztó képviselőjével (területgazdája) előzetesen egyeztesse le, aki az elosztói érdekeket mérlegelve vagy támogatja, vagy elutasítja azt. Ha az elosztó képviselője (területgazdája) támogatta, akkor ezt jóváhagyásra az üzemvezetőségi tervzsűri elő be kell terjesztenie, és a tervzsűri támogató határozatát meg kell szereznie. A támogató tervzsűri jegyzőkönyvet az igénybejelentéshez csatolni kell.

1. Kérdés: Ha a teljes utcai közcélú légvezetékes hálózatot földkábelesre át kell építeni, akkor az erről a légvezetékes hálózatról leágazó csatlakozóvezetékeket is kényszerűen földkábelesre kell átalakítani. Ekkor is kell a 100%-t az ügyfeleknek állniuk?

Válasz: Nyilván ebben az esetben a csatlakozó vezetékek kényszerű átalakítása költsége az ügyfeleket nem terheli.

1. Kérdés: Káresemény miatt a meglévő légvezetéki csatlakozót javítani, szabványosítani kell. A fenti munkálatok keretében fölkábeles megoldást kér az ügyfél. Mit kell fizetnie?

Válasz: Amennyiben a meglévő légvezetékes megoldás helyett földkábeles megoldást igényel, akkor a 100 %-os költségviselési szabályt kell alkalmazni.

1. Kérdés: Egy bontás alatt lévő épületnél az ügyfél kéri a meglévő légvezetékes csatlakozója lekötését (bontási engedéllyel rendelkezik, és ezt bemutatja, tehát az ellátás szüneteltetésére kerül sor). Az új épület elkészültét követően kéri a visszakötést. Mit kell fizetnie?

Válasz: Amennyiben a bontási munkálatokat követően az új épületre az ügyfél a meglévő légvezetéki csatlakozásának a visszaállítását kéri, akkor csatlakozóvezeték díjat nem kell fizetnie. Amennyiben földkábeles megoldásként kéri a visszakapcsolást, akkor a 100 % díjat kell megfizetni.

1. Kérdés: Van egy 1 f légkábeles csatlakozó, 1x32 A rendelkezésre álló teljesítménnyel. Az ügyfélnek azonban 3f ellátásra van szüksége, de nem akar csatlakozási többletteljesítmény után csatlakozási díjat fizetni, ezért a 32A –t felosztja a 3f között, ezzel együtt pedig bejelenti igényét a fölkábeles megoldásra. Mit kell fizetni?

Válasz: Mivel többletteljesítmény igény nem jelentkezik, ezért igényét a VET/Vhr 9/A § szerint csatlakozó átalakítása igényének kezeljük, és az ehhez tartozó 100%-os díjfizetési szabályt alkalmazzuk.

1. Kérdés: Van egy 1 f légkábeles csatlakozó, 1x32 A rendelkezésre álló teljesítménnyel. Az ügyfélnek azonban 3f ellátásra van szüksége 3x20A mellett, tehát többletteljesítmény igény jelentkezik, és ehhez a csatlakozóvezetéket mindenképpen cserélni kell. Mit kell fizetni?

Válasz: Mivel többletteljesítmény igény jelentkezik, ezért csatlakozási alapdíj különbözetet kell fizetnie (3\*20A – 32A = +28A után). Amennyiben nem igényli a földkábeles megoldást, hanem a meglévő légvezetékes megoldást elfogadja, úgy a csatlakozó cserét az elosztó külön díjfizetés nélkül biztosítja. Amennyiben a többletteljesítményt földkábellel igényli, akkor a kiépítés 100% -t kell viselnie.

1. Kérdés: Milyen költséget jelent az ügyfelek számára a 100% költségviselési szabály alapján a földkábeles csatlakozóvezeték létesítése?

Válasz: EON egységesen, a földkábeles csatlakozóvezeték hosszától és keresztmetszetétől függetlenül (2016 évi árszinten) 100 % költségként **72.223 Ft + ÁFA (91.723 Ft)** díjat számol fel, amelyet előzetesen kell az igénylőnek megfizetnie. (Bár ez a tényleges bekerülési költséget csak részben fedezi, EON üzleti döntése alapján csak ezt a mindenképpen felmerülő részleges költségelemet érvényesítjük.)